Driejarige oor “swak maniere” aangerandKenneth Webb Kenneth Webb van Indianapolis in Amerika het glo sy driejarige seuntjie aangerand omdat hy nie “mag ek asseblief” gesê het nie. Webb (29) is van kinderverwaarlosing en aanranding van ‘n persoon jonger as 14 jaar oud wat tot besering gelei het, aangekla, het die Indianapolis Star berig. Hy het glo aan die polisie gesê hy het die seun “meer as een keer geklap” omdat die seuntjie hom “nie in die oë gekyk het toe hy gepraat het nie”. Die gesprek het glo oor sinstruktuur gehandel. Die pa het verduidelik dat hy sy seun wou leer hoe belangrik dit is om ‘n sin te begin met “mag ek asseblief”. Twintig minute ná die voorval het Webb se ma by die huis aangekom en die klapmerke op die kind se gesig gesien. Webb het erken hy het hom geslaan, maar glo nie besef hoe hard hy hom geslaan het nie, berig WISH-TV. Die seuntjie is by ‘n hospitaal behandel en toe in sy grootouers se toesig ontslaan. Indien Webb skuldig bevind word, kan hy tot 18 maande tronkstraf gevonnis word.